JUSTITIA ARBITRARA – REGLEMENTARI PRIVIND ARBITRAJUL COMERCIAL ÎN EUROPA

 

Notă de sinteză

 

 

Lucrarea de faţă reprezintă o încercare de prezentare a instituţiei juridice a arbitrajului, care are o individualitate pregnantă şi se situează la confluenţa dreptului procesual civil cu dreptul comercial şi dreptul comerţului internaţional.

Astfel, sunt surprinse elementele de specificitate ale fenomenului juridic analizat, elemente care îl evidenţiază în mod pozitiv şi îl impun ca o alternativă jurisdicţională modernă şi de mare perspectivă.

Capitolul 1

Consideraţii generale

 

Arbitrajul privat este o instituţie cu veche tradiţie juridică, iar raporturile sale cu una sau mai multe ramuri ale dreptului civil, comercial, comerţului internaţional, prezintă un interes special pentru definirea acestui concept, respectiv conturarea trăsăturilor şi particularităţilor sale.

Abordarea pertinentă a noţiunii arbitrajului privat, presupune analiza, pe de o parte, a reglementării, care constituie, în legislaţia noastră, dreptul comun în materie iar, pe de altă parte, a caracterelor şi proprietăţilor specifice, definitorii, ale instituţiei arbitrajului – aspect ce comportă şi o perspectivă de drept comparat.

Din punct de vedere istoric, această instituţie a fost cunoscută şi în dreptul roman, care se referea, în acest sens, la o acţiune, însoţită de o sancţiune, în cazul în care părţile nu respectau hotărârea dată de arbitrii aleşi – arbitri recepti.

Astfel, trăsătura constantă a arbitrajului privat rezidă în faptul că el nu este admisibil decât în raporturile litigioase în care părţile pot stinge neînţelegerea lor printr-o tranzacţie. Cu alte cuvinte, această procedură nu poate fi utilizată în procesele împotriva statului sau cu alte persoane de drept public ori în procesele penale.

În evoluţia sa, arbitrajul s-a conturat ca o jurisdicţie convenţională specială cu însuşirile corespunzătoare acestei categorii juridice. Dacă iniţial hotărârea arbitrală nu se bucura de autoritate de lucru judecat şi nu avea caracterul unui titlul executoriu, ulterior i s-a recunoscut forţa executorie, iar în vechiul drept francez, hotărârea, deşi susceptibilă unor căi de atac, la care părţile puteau renunţa, avea pentru ele un caracter executoriu. 

Mai târziu, în timpul Revoluţiei Franceze, s-a revenit la caracterul voluntar al arbitrajului privat, arbitrajul obligatoriu fiind menţinut în unele situaţii speciale, expres prevăzute de lege.

În vechiul drept românesc, arbitrajul privat era consemnat prin sintagma „erotocrizie", respectiv soluţionarea cauzei litigioase de către judecători aleşi, şi îşi avea aplicare ca arbitraj obligatoriu în cauzele privind asociaţiile comerciale.

Prima abordare sistematizată a domeniului, primul cadru legal pentru organizarea arbitrajului privat a fost realizat prin Cartea a IV-a a Codului de procedură civilă (art. 340-371) adoptat în anul 1865. Trebuie subliniat faptul că legiuitorul s-a inspirat, la data elaborării dispoziţiilor Cărţii a IV-a a Codului de procedură civilă, din reglementările corespunzătoare ale procedurii civile franceze, în redactarea din anul 1849, ale Codului de procedură civilă al Cantonului Geneva din anul 1849, valorificând în întregime principiile aplicabile în materie.

De asemenea, este demn de reţinut că reglementările privind arbitrajul, cuprinse în Cartea a IV-a a Codului de procedură civilă, s-au păstrat intacte până la modificările aduse actului normativ menţionat prin Legea nr. 59/1993 privind modificarea Codului de procedură civilă, a Codului familiei, a Legii contenciosului administrativ nr. 29/1990. 

Trăsătura dominantă a noii reglementări constă în libertatea contractuală a părţilor, autonomia lor de voinţă, părţile fiind libere să recurgă sau nu la arbitraj, iar, dacă optează pentru acesta, sunt ţinute numai să respecte ordinea publică şi bunele moravuri (art. 5 Cod civ.), precum şi dispoziţiile imperative ale legii.

Arbitrajul a fost conceput astfel, ca un mecanism eficient pentru obţinerea unei hotărâri juste, mecanism asigurat prin caracterul exhaustiv al normelor privind toate elementele constitutive ale acestei instituţii juridice, de la convenţia arbitrală până la hotărârea arbitrală. 

De asemenea, o caracteristică importantă în evoluţia arbitrajului o constituie autonomizarea acestuia în raport cu instanţele judecătoreşti, şi anume restrângerea intervenţiei şi a controlului judecătoresc în activitatea desfăşurată de tribunalul arbitral, fie că este vorba de arbitrajul ad-hoc, organizat exclusiv de părţi, conform dispoziţiilor legale, fie de tribunalul arbitral organizat de o comisie permanentă de arbitraj – arbitrajul instituţional.

În ce priveşte formele sau variantele arbitrajului privat, literatura juridică de specialitate distinge sau clasifică arbitrajul în primul rând după structura organizatorică: arbitrajul ocazional (ad-hoc) şi respectiv arbitrajul cu caracter permanent (instituţional sau instituţionalizat).

Astfel, arbitrajul ocazional sau ad-hoc este caracterizat drept o formulă tradiţională, fiind organizat de părţi şi funcţionând în vederea soluţionării unei litigiu determinat, existenţa lui încetând o dată cu pronunţarea hotărârii arbitrale.

Spre deosebire de arbitrajul ocazional, arbitrajul instituţional, fiind organizat sub forma unui centru permanent de arbitraj, îşi exercită neîntrerupt atribuţiile sale jurisdicţionale, ori de câte ori este sesizat. Asemenea centre permanente de arbitraj funcţionează, de regulă, în cadrul unor asociaţii profesionale sau pe lângă o Cameră de comerţ naţională sau internaţională.

Este necesar de reţinut faptul că, în ultimele decenii, arbitrajul instituţional a înregistrat o creştere impresionantă, justificată prin existenţa şi activitatea sa permanentă, pe baza unei structuri organizatorice şi administrative prestabilite, ce asigură părţilor un mecanism de desemnare a arbitrilor, un secretariat, un sediu cunoscut şi norme procedurale în cadrul unor regulamente proprii. 

O altă clasificare a arbitrajului privat este realizată în funcţie de caracterul de drept (de jure) şi cel al echităţii (ex aequo et bono).

Pe cale de consecinţă, în cazul arbitrajului de jure, tribunalul arbitral aplică normele legale alese de părţi sau stabilite de el privind atât procedura, cât şi fondul cauzei; în cazul arbitrajului în echitate, arbitrii nu sunt ţinuţi să respecte anumite reguli procedurale prestabilite sau să aplice dreptul material privitor la fondul litigiului, ci au în vedere exclusiv cerinţele echităţii, cu respectarea principiilor fundamentale de drept.

După criteriul caracterului instanţei arbitrale, trebuie făcută distincţia între arbitrajul cu caracter naţional şi arbitrajul cu caracter internaţional.

Sunt considerate arbitraje internaţionale Curţile de arbitraj care au în compunerea completelor arbitrii din diferite ţări, cu posibilitatea de a supune procedura de arbitrare unor legi străine sau de a ţine dezbaterile în orice loc din lume (de ex.: Curtea de Arbitraj de pe lângă Camera de Comerţ Internaţional din Paris).

Tot în acest context, între categoriile de arbitraje se face distincţie între arbitrajul cu competenţă generală şi arbitrajul cu competenţă specializată (de ex.: Curtea de Arbitraj Bucureşti are o competenţă generală, în timp ce Camera arbitrală a bumbacului din Le Hâvre este specializată în soluţionarea litigiilor comerciale având ca obiect bumbacul).

După criteriul competenţei teritoriale se deosebesc arbitrajele cu caracter bilateral, competente să soluţioneze litigii intervenite între părţi contractante din state diferite (de ex.: Camera arbitrală franco-germană pentru litigii privitoare la produse ale solului), arbitraje de tip regional, competente pentru soluţionare litigiilor dintre părţi având sediul într-o anumită zonă geografică, sau arbitraje de tip universal, pentru litigiile între părţi, fără a se face deosebiri în funcţie de ţara în care îşi au sediul (de ex.: Curtea de Arbitraj de pe lângă Camera de Comerţ şi Industrie din Paris).

În cele ce urmează vom analiza problematica arbitrajului privat atât în unele ţări europene, cât şi în România, respectiv aspectele legate de reglementarea acestei instituţii juridice şi înfăptuirea justiţiei arbitrale.

 

 

Capitolul 2

Cadrul legal privind arbitrajul comercial în unele state europene

 

În plan internaţional, dezvoltarea instituţiei arbitrajului a început o dată cu perioada de expansiune a industriei şi a comerţului, fapt ce necesita apariţia unei jurisdicţii speciale. 

Ulterior, pe măsura creşterii interesului pentru această alternativă particulară de judecată, au apărut instituţiile arbitrale, ca forme organizatorice şi funcţionale, respectiv centre permanente de arbitraj competente de a soluţiona orice litigiu cu care sunt sesizate. 

De asemenea, un rol important, la nivel internaţional, în conturarea noţiunii arbitrajului l-a avut Adunarea Generală a O.N.U., prin iniţiativa elaborării unor reglementări în materie, respectiv prin adoptarea legii-cadru – în anul 1985 – UNCITRAL, preluată de multe state în legislaţiile naţionale.

Austria

Regulile de arbitraj şi conciliere au fost adoptate de Adunarea Generală a Convenţiei federale de Comerţ a Austriei la 20 noiembrie 2000 şi au intrat în vigoare efectiv la 1 ianuarie 2001.

Alături de aceste reguli există şi prevederile din Codul de procedură civilă – art. 577-599 – care se referă la formarea instanţelor arbitrale, alegerea arbitrilor şi desfăşurarea procedurii arbitrale. Toate aceste reglementări formează cadrul legal al arbitrajului în această ţară.

Din punct de vedere al competenţei, instanţa arbitrală este abilitată să soluţioneze cauzele aflate pe rol în conformitate cu normele procedurale în vigoare.

Referitor la hotărârile arbitrale străine, trebuie menţionat că Austria este semnatară a Convenţiei privind recunoaşterea sentinţelor arbitrale, din data de 30 septembrie 1979 şi a Convenţiei Europene privind arbitrajul comercial internaţional.

Belgia

Legea belgiană privind arbitrajul a fost adoptată la 19 mai 1998. Alături de această lege-cadru există şi prevederile Codului Civil belgian, şi anume art. 1676-1723, care fac referire la instituţia arbitrajului.

Legat de aceasta, trebuie subliniat faptul că alcătuirea instanţelor arbitrale, desemnarea arbitrilor şi atribuirea competenţelor de soluţionare a diferendelor între părţi sunt aspecte importante în conturarea instituţiei juridice a arbitrajului.

Organizarea arbitrajului instituţional intern este realizată de Centrul de mediere şi arbitraj (CEPANI), organism naţional care are drept activitate armonizarea legislaţiei arbitrale belgiene cu normele internaţionale. 

 

Danemarca

Începând cu anul 1894, a fost înfiinţat la Copenhaga un Centru permanent de arbitraj. De-a lungul timpului, acest organism a soluţionat diferendele existente, conform procedurii arbitrale.

Mai târziu, a fost fondat – în anul 1981 – de Uniunea Avocaţilor, Asociaţia Magistraţilor, Societatea Inginerilor – Institutul de Arbitraj, organism care a preluat experienţa arbitrală precedentă.

Instanţele arbitrale au drept atribuţii, conform regulilor de procedură, rezolvarea diferendelor contractuale între părţi.

Cererile pentru arbitraj sunt înaintate către Institutul de Arbitraj de către ambele părţi sau numai de una din acestea. După înregistrarea cererii, are loc procedura desemnării arbitrilor, în funcţie de propunerile părţilor.

Hotărârea arbitrală este redactată după ce părţile au urmat regulile procedurale specifice, urmând să achite şi remuneraţia arbitrilor.

Franţa

Reglementări privind arbitrajul şi procedura arbitrală sunt inserate în Codul de procedură civilă, Cartea a IV-a, art. 1442-1507. În completarea acestor prevederi legale au fost elaborate reguli specifice în materie de către Camera Arbitrală din Paris (C.A.P.), care are rolul de a organiza arbitrajul instituţional (art. 3 din Regulamentul arbitral al Camerei Arbitrale din Paris).

Constituirea instanţei arbitrale este realizată de părţi, care aleg arbitrii, câte unul din partea fiecăreia, în timp ce al treilea arbitru este desemnat de arbitrii aleşi sau de către preşedintele tribunalului de mare instanţă (art. 1454 C. proc. civ.).

Sentinţa arbitrală este dată cu majoritate de voturi şi trebuie să fie motivată de arbitrii. Ea conţine numele arbitrilor, data pronunţării, menţionarea locului unde s-au desfăşurat dezbaterile, numele părţilor şi adresele acestora, soluţia adoptată, alături de considerente procedurale şi de fond (art. 1472 C. proc. civ.).

De asemenea, trebuie relevat faptul că hotărârea are putere de lucru judecat, fiind susceptibilă de apel sau recurs în anulare, în faţa instanţelor judecătoreşti, dacă părţile au convenit în acest sens în stabilirea etapelor procedurale (art. 1486 C. proc. civ.).

Potrivit art. 7 din Regulamentul arbitral adoptat de Camera Arbitrilor din Paris, arbitrii sunt înscrişi pe o listă unică, în funcţie de specialitate.

Litigiile supuse procedurii arbitrale în vederea soluţionării urmează o procedură specială, şi anume:

Într-o primă etapă, instanţa arbitrală – compusă din trei membri – este abilitată să examineze fondul cauzei şi să redacteze o hotărâre provizorie (art. 15 din Regulamentul arbitral al C.A.P.); 

În a doua etapă, părţile, care au fost notificate asupra hotărârii provizorii, au posibilitatea ca într-un termen de 15 zile de la comunicare să solicite o reexaminare a cauzei de o altă instanţă arbitrală. 

Această a doua instanţă arbitrală este alcătuită din cinci arbitri, numiţi de preşedintele Camerei Arbitrale din Paris (conform art. 18 din Regulamentul arbitral al C.A.P.).

Părţile pot obţine recuzarea unora dintre arbitri desemnaţi, iar noua sentinţă arbitrală este dată cu majoritate de voturi, urmând a fi pusă în executare (art. 23 din Regulamentul arbitral al C.A.P.).

Aplicarea unei proceduri arbitrale de urgenţă (conform art. 23 din Regulamentul arbitral al C.A.P.) poate fi cerută de părţi în momentul depunerii cererii de arbitraj şi după achitarea unei sume de bani fixe, reprezentând baremul de arbitraj pentru situaţii speciale.

Germania 

Legislaţia privind arbitrajul este cuprinsă în Codul de procedură civilă, şi anume în art. 1025-1066.

Astfel, în art. 1029 din Codul de procedură civilă (C. proc. civ.) este definită noţiunea de convenţie arbitrală şi formele acesteia, respectiv clauzele de arbitraj sau compromisul.

Este de remarcat prevederea existentă în art. 1030 C. proc. civ., şi anume: „orice persoană care invocă un interes de natură economică (vermögensrechtlicher Anspruch) poate fi subiectul unei convenţii arbitrale". 

Convenţia arbitrală reprezintă înţelegerea părţilor concretizată fie printr-un document scris, fie printr-un schimb de corespondenţă (scrisori), faxuri, telegrame (art. 1031 C. proc. civ.)

Un loc important în cadrul reglementărilor privind arbitrajul îl ocupă cele privind competenţa instanţelor arbitrale şi modul de soluţionare a litigiilor privind încălcarea convenţiilor arbitrale (art. 1040 C. proc. civ.).

Părţile au libertatea de a alege componenţa instanţei arbitrale (art. 1034 C. proc. civ.), care are o competenţă specifică, pronunţând hotărâri arbitrale care sunt puse în executare de părţi.

Alături de dispoziţiile din Codul de procedură civilă privind arbitrajul, există reguli instituite de Institutul German de Arbitraj, în vigoare de la 1 iulie 1998.Aceste reguli prevăd inserarea în contractele încheiate de părţi a unei clauze speciale – de arbitraj – care să conţină următoarele: ,,orice diferend privind neexecutarea contractului sau validitatea acestuia se va soluţiona potrivit reglementărilor arbitrale, fără a recurge la instanţele judecătoreşti”.

Irlanda 

Arbitrajul reprezintă o modalitate juridică utilizată frecvent în această ţară pentru soluţionarea litigiilor. Sistemul juridic irlandez consacră principiul libertăţii părţilor în ce priveşte procedura arbitrală şi punerea în execuţie a hotărârii arbitrale. 

În plan intern, instituţia arbitrajului este reglementată printr-o lege-cadru, şi anume Legea nr. 14/20 mai 1998, care aduce modificări legislaţiei arbitrale anterioare, respectiv actelor normative în materie din anii 1954 şi 1980.

Conform legislaţiei în vigoare, cauzele respective vor fi dezbătute de instanţele arbitrale, iar în cazul în care sunt contestate convenţiile arbitrale încheiate între părţi, instanţele judecătoreşti au datoria de a interveni şi a stabili competenţa şi modul de rezolvare al cauzelor (art. 7 din Legea nr. 14/1998).

Recurgerea la arbitrajul instituţional constituie o metodă recunoscută de soluţionare a litigiilor în diferite domenii de activitate, în special în industria materialelor de construcţii, a comunicaţiilor şi tehnologia informaţiilor şi a asigurărilor.

Este demn de reţinut că modelul legii-cadru UNCITRAL este aplicat integral în legislaţia irlandeză, în special în materie comercială.

De asemenea, există un Centru de arbitraj internaţional cu sediul la Dublin, care are rolul de a coordona activitatea în domeniu, în special în acordarea de consultanţă în vederea punerii în executare a hotărârilor arbitrale. 

Irlanda este semnatară a Convenţiei de la New York din anul 1958, privind recunoaşterea şi executarea hotărârilor arbitrale străine, convenţie implementată în legislaţia internă privind arbitrajul. 

Articolul 13 din legea sus-menţionată prevede condiţia reciprocităţii pentru recunoaşterea unei hotărâri arbitrale străine. 

O dată cu adoptarea Legii nr. 14/1998 privind arbitrajul, procedura arbitrală a suferit modificări, în sensul introducerii unei autorizări din partea instanţei arbitrale, necesară pentru executarea unei hotărâri arbitrale străine. Din momentul obţinerii acestei autorizări, toate etapele punerii în executare a hotărârii arbitrale se desfăşoară în conformitate cu legislaţia arbitrală naţională.

Marea Britanie

Legea arbitrajului, adoptată la 17 iunie 1996, prevede o îmbunătăţire a procedurii arbitrale în scopul soluţionării mai rapide a litigiilor contractuale.

Referitor la compunerea instanţelor arbitrale, actul normativ sus-menţionat prevede că părţile au libertatea de a-şi alege arbitrii, în caz de dezacord fiind desemnat un singur arbitru (art. 15, alin. 3).

Componenţa instanţei arbitrale este prevăzută în legea-cadru şi vizează aspectele legate de desfăşurarea procedurii arbitrale în conformitate cu normele aplicabile cauzelor aflate în discuţie (art. 30-32 din lege).

Decizia instanţei arbitrale poate fi atacată cu apel, în faţa Curţii de Apel sau a altei instanţe judecătoreşti, numai în anumite cazuri, expres menţionate în convenţia arbitrală sau compromisul încheiat între părţi.

Dacă în timpul desfăşurării procedurii arbitrale părţile ajung la o înţelegere, aceasta trebuie adusă la cunoştinţa instanţei (art. 51 din lege), care va decide, printr-o hotărâre, stingerea litigiului dintre părţi.

Olanda

Arbitrajul instituţional este reprezentat prin Institutul de Arbitraj, înfiinţat în anul 1949, organism independent al cărui obiectiv este soluţionarea disputelor contractuale între părţi, pe baza procedurilor arbitrale.

Potrivit clauzei de arbitraj „toate diferendele apărute în materie contractuală vor fi reglementate în conformitate cu regulile de arbitraj adoptate de Institutul de arbitraj olandez".

Această clauză este incorporată în majoritatea contractelor, fiind inclusă la recomandarea Institutului de Arbitraj, în scopul evitării posibilelor litigii între părţile semnatare.

Referitor la compunerea instanţelor arbitrale, trebuie precizat că există aproximativ 400 de arbitri înscrişi pe listele Institutului de Arbitraj.

Părţile pot opta pentru alegerea arbitrilor aflaţi pe Tabloul General al Arbitrilor, sau pot desemna persoane care nu se regăsesc pe listele de arbitri, pentru a soluţiona litigiile existente.

Este demn de reţinut că părţile aflate în litigiu pot stabili şi numărul arbitrilor desemnaţi pentru soluţionarea cauzei, şi anume un număr impar (unul sau trei arbitri), iar, în cazul în care nu se pot pune de acord, numărul arbitrilor va fi decis de Institutul de Arbitraj (NAI).

În cazul în care părţile nu reuşesc să fixeze compunerea tribunalului arbitral, se va aplica procedura numită „procedură de listă” (List Procedure), care constă în trimiterea către părţi a unei liste cu posibilii arbitrii, urmând ca acestea să cadă de acord asupra numelui sau numelor arbitrilor care îi vor reprezenta. 

Procedura arbitrală durează nouă luni de la data depunerii cererii de arbitraj (redactată în cinci exemplare, la Secretariatul NAI) şi până la redactarea hotărârii arbitrale.

Instanţa arbitrală va examina probele şi va audia părţile, urmând a delibera şi a hotărî asupra cauzei supuse dezbaterii.

Hotărârea arbitrală îşi va produce efectele prin punerea ei în executare de către părţi, numai după ce va fi confirmată de preşedintele tribunalului districtual, având astfel forţă juridică similară unei decizii judecătoreşti de drept comun.

 

 Suedia

În materie arbitrală există mai multe reglementări, şi anume: Legea arbitrajului, nr. 116/1999, regulile instituite de Institutul de Arbitraj de pe lângă Camera de Comerţ şi Industrie din Stockholm.

Conform procedurii arbitrale suedeze, cererea pentru soluţionarea unui litigiu trebuie să conţină următoarele elemente: numele, adresa, telefonul părţilor, un rezumat al cauzei, o copie a convenţiei arbitrale încheiate de părţi, numele arbitrilor propuşi pentru cauza respectivă. Cererea pentru soluţionarea diferendului pe calea arbitrajului trebuie înregistrată la Institutul de Arbitraj de pe lângă Camera de Comerţ şi Industrie din Stockholm, fiind necesară şi achitarea unei taxe de 1 000 euro într-un cont special, deschis la Banca Naţională a Suediei.

De asemenea, părţile pot menţiona în cuprinsul cererii lor şi date privind locul desfăşurării arbitrajului, limba în care vor avea loc dezbaterile, respectiv prezentarea unor norme, reguli de drept arbitral susceptibile a fi aplicate în acel caz.

Instanţa arbitrală este compusă, de regulă, din trei arbitri; câte unul din partea fiecărei părţi, iar cei doi arbitri astfel desemnaţi îl aleg pe cel de-al treilea. 

În ceea ce priveşte competenţa de soluţionare a cauzelor, legea arbitrajului prevede că arbitrii au capacitatea deplină de a audia părţile, de a examina probele şi de a dispune, printr-o hotărâre arbitrală, rezolvarea diferendelor apărute, hotărâre ce urmează a fi pusă în executare de părţi.

Hotărârea arbitrală poate fi atacată în faţa Curţii de Apel sau, în funcţie de gradul de jurisdicţie, în faţa Curţii Supreme de Justiţie. 

Recunoaşterea unei hotărâri arbitrale străine pe teritoriul Suediei trebuie să urmeze procedura stabilită de organele de judecată interne, respectiv decizia Curţii de Apel, care confirmă sau infirmă efectele unei astfel de hotărâri. 

  

 

Capitolul 3

Situaţia arbitrajului în România

 

Problema naturii juridice a arbitrajului privat, indiferent de forma sa – arbitrajul ad-hoc sau arbitrajul instituţional – a cunoscut abordări diferite, în funcţie de întâietatea acordată caracterului jurisdicţional, contractual şi/sau mixt al noţiunii în discuţie.

Din punct de vedere al naturii jurisdicţionale se consideră că statul autorizează părţile ca, în anumite cauze, să recurgă la arbitraj, acesta reprezentând o formă specială de jurisdicţie, delegată de puterea suverană a statului şi exercitată de persoane particulare – arbitri – care nu funcţionează în cadrul instanţelor judecătoreşti.

De asemenea, caracterul jurisdicţional al arbitrajului privat este relevat de următoarele trăsături proprii:

· arbitrii, în soluţionarea litigiilor dintre părţile care i-au ales, se comportă ca orice judecători, fiind independenţi şi imparţiali în rezolvarea cauzelor;

· sentinţa arbitrală are o natură asemănătoare cu aceea a unei hotărâri judecătoreşti, având efectul puterii de lucru judecat şi fiind susceptibilă de executare silită;

· instanţele judecătoreşti pot interveni în procedura arbitrală, pentru rezolvarea unor incidente procedurale, cum ar fi numirea arbitrului sau a supraarbitrului (art. 351 C. proc. civ.), încuviinţarea unor măsuri asiguratorii ori vremelnice, sau constatarea unor fapte (art. 358 C. proc. civ.);

· existenţa obligaţiei de desesizare a instanţei judecătoreşti, ca urmare a invocării excepţiei de arbitraj, în procesele în care există o convenţie arbitrală valabilă;

· hotărârea pronunţată în cadrul arbitrajului privat poate fi desfiinţată, pentru motivele limitativ stabilite de lege, printr-o acţiune în anulare, de competenţa instanţelor judecătoreşti.

Potrivit concepţiei contractuale, arbitrajul privat reprezintă un ansamblu de acte juridice de natură contractuală. Drept urmare, puterile arbitrilor şi competenţa lor jurisdicţională decurg exclusiv din voinţa părţilor.

În sprijinul acestei idei sunt invocate caracteristici precum:

· convenţia arbitrală nu sustrage litigiul din competenţa instanţelor judecătoreşti, ci împiedică declanşarea unui proces judiciar;

· intervenţia instanţei judecătoreşti pentru rezolvarea unor incidente procedurale se întemeiază pe respectul forţei obligatorii a oricărui contract;

· excepţia de arbitraj, care conduce la desesizarea instanţei, apare ca o cerinţă impusă de respectarea voinţei părţilor care au încheiat convenţia arbitrală.

Noua reglementare a arbitrajului – în Cartea a IV-a a Codului de procedură civilă – confirmă dubla natură a arbitrajului: contractuală şi jurisdicţională. Fără convenţie arbitrală nu se poate concepe desfăşurarea arbitrajului, iar dincolo de limitele convenţiei, hotărârea este lipsită de temei legal.

Un element important în cuprinsul general al definirii arbitrajului privat îl reprezintă convenţia arbitrală (art. 343 C. proc. civ.). Aceasta se prezintă sub forma a două acte juridice diferite, şi anume: clauza compromisorie sau compromisul, fiind o înţelegere prin care părţile se obligă să soluţioneze un litigiu determinat sau determinabil pe calea arbitrajului ad-hoc sau permanent.

Clauza compromisorie este înscrisă în contractul principal şi prevede ca eventualele conflicte să fie rezolvate pe calea arbitrajului, fiind indicat şi modul de compunere a tribunalului arbitral, respectiv numele arbitrului (art. 3431 C. proc. civ.).

Deşi inserată în contractul principal, clauza compromisorie este autonomă faţă de acesta, fiind un contract diferit, în cadrul contractului principal.

Spre deosebire de clauza compromisorie, compromisul este o înţelegere separată faţă de contractul principal, prin care părţile convin ca litigiul patrimonial, civil sau comercial apărut între ele să fie soluţionat pe calea arbitrajului, fiind precizate, sub sancţiunea nulităţii, obiectul litigiului şi numele arbitrilor sau modalitatea de numire a acestora (art. 3432 C. proc. civ.).

Merită subliniată ideea potrivit căreia convenţia arbitrală trebuie să îndeplinească condiţiile esenţiale de validitate ale oricărui contract, şi anume: capacitatea de a contracta, respectiv capacitatea deplină de exerciţiu, consimţământul valabil al părţilor, un obiect şi o cauză licită.

Principalul efect al convenţiei arbitrale este excluderea competenţei de soluţionare a cauzei de către instanţele judecătoreşti.

Totuşi, faţă de importanţa practică a efectelor convenţiei arbitrale, în art. 3433, alin. 2 C. proc. civ. este prevăzut dreptul şi obligaţia tribunalului arbitral de a-şi verifica propria competenţă şi de a decide asupra ei printr-o încheiere, care se poate desfiinţa numai printr-o acţiune în anulare (art. 364 C. proc. civ.).

 

 Capitolul 4

Concluzii şi propuneri de lege ferenda

 

Dezvoltarea arbitrajului privat va conduce tot mai mult în viitor la o extindere considerabilă a soluţionării litigiilor de drept civil şi comercial pe această cale, atât la nivel naţional, cât şi la nivel internaţional.

Preferinţa pentru arbitrajul privat manifestată, în special, în relaţiile comerciale şi recomandările diferitelor organizaţii, alături de semnarea unor Convenţii (acorduri) internaţionale în acest domeniu, este justificată în practică şi motivată în doctrina de specialitate prin avantajele oferite de utilizarea acestei instituţii juridice.

Experienţa aplicării timp de un deceniu a Cărţii a IV-a C. proc. civ., în forma substanţial modernizată prin Legea nr. 59/1993, învederează necesitatea modificării şi completării unor dispoziţii ale sale, având, în principal, ca obiect: precizarea instanţei judecătoreşti competente să intervină în arbitraj; precizarea instanţei judecătoreşti competentă să judece acţiunea în anulare a unei hotărâri arbitrale; includerea unor prevederi exprese potrivit cărora regiile autonome, companiile naţionale, societăţile naţionale şi unele entităţi de drept public având caracter industrial sau comercial au facultatea de a încheia o convenţie arbitrală, putând astfel să recurgă la arbitraj pentru soluţionarea litigiilor patrimoniale pe care le au cu alte persoane juridice sau persoane fizice.

Aceste propuneri de lege ferenda sunt justificate, în viziunea profesorului Victor Babiuc, pentru următoarele motive:

· în prezent, conform art. 342, alin. 1 C. proc. civ., instanţa competentă să intervină în arbitraj este „instanţa de judecată care, în lipsa convenţiei arbitrale, ar fi fost competentă să judece litigiul în fond, în primă instanţă”. În urma stabilirii competenţei după valoare, instanţa competentă să intervină în arbitrajul comercial este tribunalul – în litigiile al căror obiect are valoare de până la 10 miliarde de lei inclusiv, şi curtea de apel – în litigiile ale căror obiect are o valoare de peste 10 miliarde lei.

Pentru a stabili o competenţă expresă şi unitară, de natură să simplifice şi competenţa de judecare a acţiunii în anulare a unei hotărâri arbitrale, se propune ca aceste competenţe să revină tribunalului în circumscripţia căruia are loc arbitrajul.

De asemenea, art. 342, alin. 1 C. proc. civ., potrivit căruia instanţa judecătorească poate interveni în arbitraj „pentru înlăturarea piedicilor care s-ar ivi în organizarea şi desfăşurarea arbitrajului” ar necesita a fi completat în sensul că instanţa poate interveni şi pentru îndeplinirea altor atribuţii ce-i revin în arbitraj (de ex.: încuviinţarea de măsuri asiguratorii şi de măsuri vremelnice - art. 3588 C. proc. civ.; luarea de măsuri de aplicare de sancţiuni martorilor sau experţilor - art. 35811 C. proc. civ.; administrarea probelor prin comisie rogatorie).

· acţiunea în anulare a unei hotărâri arbitrale se judecă, potrivit art. 365, alin. 1 C. proc. civ., de Curtea de apel, în cazul litigiilor în valoare sub 10 miliarde lei şi de Curtea Supremă de Justiţie, în cazul litigiilor în valoare de peste 10 miliarde lei. Recursul împotriva hotărârii instanţei judecătoreşti cu privire la acţiunea în anulare se judecă de Curtea Supremă de Justiţie, în cazul hotărârilor pronunţate de Curţile de apel şi tot de Curtea Supremă de Justiţie, dar în complet de nouă judecători, în cazul hotărârilor pronunţate de această Curte în litigiile de peste 10 miliarde de lei.

Pentru simplificarea acestui sistem, se propune ca, indiferent de valoare, competenţa de soluţionare a acţiunii în anulare să revină Curţii de apel în circumscripţia căreia a avut loc arbitrajul şi ca această acţiune să fie judecată în complet de doi judecători. 

· în doctrina românească se consideră că, prin interpretarea dispoziţiilor Legii nr. 15/1990 republicată, regiile autonome au capacitatea de a încheia o convenţie arbitrală atât pentru litigiile interne şi cât şi pentru cele internaţionale, în timp ce statul are această capacitate numai în litigiile comerciale internaţionale.

Pentru consacrarea explicită a capacităţii regiilor autonome, companiilor naţionale, societăţilor naţionale şi a persoanelor juridice de drept public având caracter industrial sau comercial de a încheia convenţii arbitrale, se propune completarea în acest sens a art. 343 C. proc. civ.

